ΓΡΑΠΤΗ ΕΡΩΤΗΣΗ E-0331/00

υποβολή: Karla Peijs (PPE-DE) προς την Επιτροπή

(11 Φεβρουαρίου 2000)

Θέμα: Αποκλεισμοί δρόμων από γάλλους μεταφορείς

Οι αποκλεισμοί δρόμων από γάλλους μεταφορείς στις 10 Ιανουαρίου ε.ε. είχαν σοβαρές συνέπειες για τη μεταφορά εμπορευμάτων προς και μέσω της Γαλλίας. Πενήντα περίπου αποκλεισμοί μεγάλων και μικρών συνοριακών διαβάσεων με το Βέλγιο, την Ισπανία, την Ιταλία, τη Γερμανία, την Ελβετία, το Λουξεμβούργο, καθώς και ορισμένων λιμένων προκάλεσαν προσκόμματα στην ελεύθερη κυκλοφορία εμπορευμάτων στην Ένωση.

Από τους αποκλεισμούς ανατράπηκε ο προγραμματισμός πολλών μεταφορικών επιχειρήσεων. Επιπλέον, πολλοί μεταφορείς δεν κίνησαν τα οχήματά τους για προληπτικούς λόγους.

Ένα από τα καθήκοντα των θεσμικών οργάνων είναι να διασφαλίζουν την ελεύθερη κυκλοφορία των εμπορευμάτων. Σύμφωνα με τον κανονισμό (ΕΚ) αριθ. 2679/98 σχετικά με τη λειτουργία της εσωτερικής αγοράς όσον αφορά την ελεύθερη κυκλοφορία εμπορευμάτων μεταξύ κρατών μελών, η Επιτροπή παρέχει στα κράτη μέλη προθεσμία 5 ημερών για να λάβουν τα αναγκαία μέτρα προκειμένου να άρουν τα προσκόμματα αυτά.

Δε νομίζει η Επιτροπή ότι είναι πολύ μεγάλη η προθεσμία αυτή των 5 ημερών για την εφαρμογή του παρεμβατικού μηχανισμού; Άλλωστε, η οικονομική ζημία είναι ήδη τεράστια από την πρώτη ημέρα των λεγομένων «προσκομμάτων».

Πώς σκέπτεται η Επιτροπή ότι μπορεί να παρέμβει στο μέλλον ταχύτερα και αποτελεσματικότερα σε περίπτωση ενός τέτοιου «προσκόμματος» της ελεύθερης κυκλοφορίας εμπορευμάτων μεταξύ των κρατών μελών;

Το ύψος της συνολικής ζημίας μη γαλλικών επιχειρήσεων μεταφορών συνεπεία του αποκλεισμού αυτού ανέρχεται, κατ' εκτίμηση, σε 30 περίπου εκατ. ευρώ. Έχουν καταβληθεί αποζημιώσεις μόνο για τις ζημίες που προκλήθηκαν στη γαλλική επικράτεια. Σύμφωνα όμως με ασφαλείς πληροφορίες η ζημία των αποκλεισμών εκτείνεται και εκτός του γαλλικού εδάφους.

Τί σκέπτεται να πράξει επί του προκειμένου η Ευρωπαϊκή Επιτροπή;

Με ποιο τρόπο μπορεί να αντισταθμισθεί η προκληθείσα ζημία;

Εξετάζει η Ευρωπαϊκή Επιτροπή μεταβολή του κανονισμού (ΕΚ) αριθ. 2679/98, με την έννοια να μειωθεί σημαντικά η μη παρεμβατική περίοδος;

Απάντηση του κ. Bolkestein εξ ονόματος της Επιτροπής

(20 Μαρτίου 2000)

Το αξιότιμο μέλος επέστησε την προσοχή της Επιτροπής στις σημαντικές οικονομικές συνέπειες που έχουν για τις κοινοτικές επιχειρήσεις οι αποκλεισμοί που πραγματοποίησαν στα σύνορα οι γάλλοι οδηγοί φορτηγών, ιδίως κατά τις τελευταίες εβδομάδες, καθώς και στα μέσα παρέμβασης που διαθέτει η Επιτροπή στο πλαίσιο του κανονισμού (ΕΚ) αριθ. 2679/98(1).

Η Επιτροπή επιθυμεί, κατ' αρχάς, ναπενθυμίσει ότι, σύμφωνα με το κοινοτικό δίκαιο, εναπόκειται στα κράτη μέλη να λαμβάνουν όλα τα αναγκαία και ανάλογα μέτρα για να αποκαθιστούν την ελεύθερη κυκλοφορία των εμπορευμάτων στην επικράτειά τους σε ανάλογες περιπτώσεις.

Δυνάμει του άρθρου 5 του κανονισμού (ΕΚ) αριθ. 2679/98, η Επιτροπή μπορεί να αποστείλει στο κράτος μέλος στο οποίο παρουσιάζονται εμπόδια κοινοποίηση με την οποία να του ζητά να αποκαταστήσει την ελεύθερη κυκλοφορία. Η κοινοποίηση αυτή ορίζει την προθεσμία εντός της οποίας το εν λόγω κράτος μέλος οφείλει να συμμορφωθεί προς τιςποχρεώσεις του με βάση το κοινοτικό δίκαιο. Η προθεσμία αυτή αποφασίζεται από την Επιτροπή ανάλογα με τον επείγοντα χαρακτήρα της περίπτωσης (άρθρο 5.1) και μπορεί να είναι μικρότερη των πέντε ημερών. Αντίθετα, το άρθρο 5.4 του κανονισμού προβλέπει σταθερή προθεσμία πέντε εργάσιμων ημερών όσον αφορά τη στιγμή κατά την οποία πρέπει να φθάσει στην Επιτροπή η επίσημη απάντηση του κράτους μέλους.

Η Επιτροπή εκτιμά, με βάση τα αποτελέσματα των ανταλλαγών πληροφοριών (άρθρο 3 του κανονισμού (ΕΚ) αριθ. 2679/98) που πραγματοποιήθηκαν με τις γαλλικές αρχές κατά τη διάρκεια των διενέξεων του Ιανουαρίου και του Φεβρουαρίου του 2000, ότι η εφαρμογή του κανονισμού 2679/98 συνέβαλε σημαντικά στην απομάκρυνση, σε σύντομο χρονικό διάστημα, των εμποδίων από τα σύνορα. Ως εκ τούτου, δεν προβλέπεται προς το παρόν καμία τροποποίηση του κανονισμού.

Όσον αφορά την αποζημίωση των θιγέντων, η Επιτροπή επιθυμεί να πληροφορήσει το αξιότιμο μέλος ότι, κατά τη διάρκεια των προαναφερόμενων ανταλλαγών πληροφοριών, οι γαλλικές αρχές γνωστοποίησαν την πρόθεσή τους να λάβουν τα αναγκαία μέτρα ώστε να μπορούν να εξεταστούν αργότερα ενδεχόμενες αιτήσεις για αποζημίωση, κατ' εφαρμογή του άρθρου L.2216-3 του γενικού κώδικα για τους οργανισμούς τοπικής αυτοδιοίκησης.

Η Επιτροπή επιθυμεί εν προκειμένω να επιστήσει την προσοχή του αξιότιμου μέλους στο γεγονός ότι, σύμφωνα με τη νομολογία του Δικαστηρίου, εναπόκειται στα κράτη μέλη να αποκαθιστούν τις ζημίες των οικονομικών φορέων λόγω παραβάσεων του κοινοτικού δικαίου για τις οποίες ευθύνονται τα συγκεκριμένα κράτη μέλη. Επιπλέον, η Επιτροπή εκτιμά ότι αυτό το δικαίωμα αποκατάστασης δεν θα πρέπει να περιοριστεί στιςλικές ζημίες πουπήρξαν στη γαλλική επικράτεια χωρίς να θίγονται τα στοιχεία στα οποία θεμελιώνεται η ευθύνη των κρατών μελών για παράβαση του κοινοτικού δικαίου, δηλαδή η πλήρης αποτελεσματικότητα των κοινοτικών προτύπων και η αποτελεσματική προστασία των δικαιωμάτων που αναγνωρίζουν.

(1) Κανονισμός(ΕΚ)αριθ. 2679/98 του Συμβουλίου της 7ης Δεκεμβρίου 1998 για τη λειτουργία της εσωτερικής αγοράς σε σχέση με την ελεύθερη κυκλοφορία των εμπορευμάτων μεταξύ των κρατών μελών, ΕΕ L 337 της 12.12.1998.